Izba – Rumah Tradisional Petani Russia

Jika di Malaysia rumah tradisional Melayu seperti rumah Melayu melaka, rumah Melayu Johor dan lain-lain lagi di setiap negeri di Tanah Melayu yang di mana bukan sahaja bentuk reka bentuk luaran dapat memberi maksud gambaran kesenian, malah rekaan dalaman dan bahan-bahanya juga unik, tahukah anda di Russia juga mempunyai rumah tradisional mereka yang tersendiri sejak dahulu?

Nama rumah tradisional dikenali sebaga rumah Izba, nama yang diambil daripada peralatan dapur bermaksud ‘’dipanaskan’’ atau dalam kata erti lain ‘’ketuhar Russia’’. Rumah Izba merupakan tempat tinggal golongan-golongan para petani di Russia. Rumah ini juga agak unik walaupun saiznya tidak terlalu besar, hanya dianggarkan dalam 256 kaki persegi.

Rumah Izba dibuat dengan menggunakan peralatan seperti tali, pisau, gergaji serta penyodok. Bahan binaan rumah Izba menggunakan bahan-bahan seperti batu-bata, tanah  liat, jerami, serta kayu-kayuan daripada pokok pine. Mereka tidak akan mengunakan kayu birch kerana kayu dari pokok birch memberi kesan buruk kepada anggota badan seperti kegatalan kulit, mual dan tidak tidur nyenyak.

Batang pokok lain juga digunakan untuk membuatnya. Rumah Izba tidak memerlukan simen, kaca serta besi kerana besi agak mahal untuk dibeli kerana segelintir marhein tidak mampu membelinya pada zaman abad ke-18 di Russia.

Selain itu, pintu pada rumah Izba selalunya di sisi dinding ataupun di belakang rumah ia memberi makna iaitu pintu gerbang ‘’Dunia dalam’’ dan ‘’Dunia Luar’’ bagi kepercayaan masyarakat russia pada waktu itu. Bahagian komponen dipotong hanya mengunakan kapak ataupun gergaji dan mengunakan teknik tanggam seperti rumah tradisional Melayu.

Di dinding rumah pula diletakkan tingkap untuk memberi angin masuk. Masyarakat russia mengunakan kulit haiwan dan papan sahaja untuk menutup tingkap tersebut sama seperti tingkap pada abad ke-19. Hanya pada abad ke-19, tingkap sudah dinaiktaraf dengan bingkai serta kaca. Sesetengah penduduk mereka mengecat bingkai tingkap dengan warna merah memberi maksud ‘indah’.  Bumbung rumah Izba mengunakan jerami gaya klasik Izba adakalanya mereka akan mengunakan kayu sahaja.

Di bahagian dalaman rumah pula ada ruangan memasak, meja serta kerusi sesetengah orang Russia yang lebih berkemampuan akan membina ruangan porch, bilik serta bilik bawah tanah, untuk meletak ketuhar dan di atas pula tempat memasak, ianya satu kelebihan kerana bila sampai waktu malam, mereka akan memasak dengan menghidupkan api didalam ketuhar dan api akan naik keatas di tempat memasak tersebut.

Api yang tadi akan bernyala sehingga awal pagi esok untuk mendapatkan keselesaan ketika bermalam di dalam rumah.Bagi orang russia yang sederhana, mereka akan membina ketuhar yang diletakkan di sudut rumah, Fungsinya hampir sama cuma ianya akan memakan ruang. Di atas ketuhar itu juga adalah tempat tidur bagi kanak-kanak. Ianya agak pelik jika kita mendengar pada mulanya. Tetapi itulah yang berlaku, tempat duduk serta lantai juga menjadi tempat para ibu dan bapa tidur. Selalunya sebuah Izba mampu memberi ruang yang boleh dimuatkan sebanyak 10 orang.

Kepercayaan Mistik

Semasa abad ke-18, masyarakat Russia kebanyakkanya menganut ajaran pagan.  Antara ajaran pagan yang mereka ikuti adalah :

Meja ini digunakan oleh para-para suami untuk menjamu selera terlebih dahulu sebelum ahli keluarga lain memakan hidangan. Meja makan ini selalunya terletak berhampiran gambar dikenali sebagai ikon dan tempat domogoi.

Keunikan Rumah Izba

Seperti yang dimaklum rumah Izba bagi orang berkemampuan, mereka akan menghiasi Izba mereka dengan cat serta rekaan yang menarik dan berwarna warni. Jika anda pergi ke perkampungan masyarakat Russia, anda akan juga akan dapat melihat banyak rumah Izba yang dijaga oleh kerajaan Russia bagi menarik pelancong untuk mempersembahkan diri mereka sebagai legasi daripada keturunan petani Russia. Selain itu, rumah seperti ini banyak dijumpai di Siberia, Ukrain dan sebahagian negara Eropah lain. Antara Izba yang terkenal adalah seperti di bawah:

Izba Milik Keluarga Pogodin

Salah satu Izba yang masih bertahan adalah Izba yang berada di Khamovniki, sebuah daerah Moscow. Izba ini dibangun pada 1856 oleh seorang sejarawan terkenal Mikhail Pogodin. Rumah kayu ini seakan-akan tampak seperti rumah yang keluar dari sebuah karya fantasi dongeng kerana dibina berdekatan dengan bangunan pencakar langit moden di kota tersebut.

Izba eropah (Rumah Keluarga Shastin) di Irkurtsk

“Izba Eropah” yang dibangunkan sebagai kediaman keluarga Schastin pada abad ke-19. Pada tahun-tahun pertama abad ke-20, rumah kayu ini mula dihias dengan dekorasi yang indah dan ini menjadi salah satu harta pusaka menakjubkan di Siberia.

Rumah Izba yang besar milik Vladimir Sukhachyov, seorang pereka seni asal Siberia

Rumah besar ini adalah milik Vladimir Sukhachyov, seorang pereka seni asal Siberia. Izba ini dibangun di Irkurtsk pada 1882. Daripada hubungan yang erat antara Siberia dan China pada abad ke-19, muncullah unsur seni oriental yang popular pada masa itu. Inilah sebabnya mengapa pada rumah ini terdapat motif-motif seni khas dari China. Kini di rumah itu sering diadakan pameran seni, konsep, serta kegiatan-kegiatan lainnya.


Memori Solferino: Catatan Yang Menghidupkan Kemanusiaan

Pernahkah kita terfikir, melalui pengalaman seseorang melihat kengerian perang, sifat kemanusiaan dia boleh dihidupkan lalu mengubah seluruh kehidupan seseorang tersebut yang akan menggubah perjalanan sejarah? Kalau anda seseorang yang mempunyai nilai empati yang tinggi dan hebat, suka memesrai orang dengan sebaik-baik layanan, menghulurkan bantuan sedaya upaya dan seadanya tanpa mengharapkan sebarang pulangan, jangan risau, anda mempunyai tempat dalam dunia ini. Bahkan anda juga mampu untuk menukil sejarah jika anda cekal, tekal dan kekal untuk memperjuangkan kebaikan dan keamanan di dunia!

Dalam artikel yang bertajuk Undang-Undang Yang Memanusiakan Perang, saya telah menulis tentang perkembangan undang-undang perang atau konflik bersenjata yang digunakan untuk mengawal selia segala peperangan dan konflik bersenjata pada zaman moden ini. Kalau anda membacanya, ada satu bahagian yang saya sebutkan namanya dan ceritakan secara ringkas tentang seseorang yang memainkan peranan penting dalam penggubalan Undang-Undang Kemanusiaan Antarabangsa moden dan penubuhan Jawatankuasa Antarabangsa Palang Merah (The Red Cross). Justeru, menerusi artikel ini, kita akan menyingkap siapakah yang telah mempertaruhkan hidupnya dalam memperjuangkan kemanusiaan lalu menjadi pengasas dan pelopor gerakan kemanusian sedunia ini serta bagaimana ketika dia menjadi saksi satu perang di hadapan mata yang telah membuatkan dirinya berjanji untuk kekal dalam perjuangan ini.

Lelaki yang bernama Henry Dunant

Dia tidak pernah berniat memperhambakan diri kepada kemanusiaan. Itu bukan niat asalnya. Tujuannya ke Itali adalah atas dasar urusan perniagaan. Tapi dia tidak menyangka kaki yang dijejaknya ketika dirinya hampir berusia 30 tahun pada tanggal 24 Jun 1859 di Castioglione della Pieve itu, adalah hari yang sama dia menyaksikan kesan ngeri perang Solferino yang yang menjadi titik perubahan dan memberi makna kemanusiaan dalam hidupnya.

Namanya Jean Henri Dunant. Seorang anak lelaki yang lahir pada 8 Mei 1828 di Geneva, Switzerland dengan segala keistimewaan dan kelebihan materi. Bapanya seorang usahawan berjaya. Ibunya pula adalah seorang wanita yang santun dan alim. Ibunya menjadi agen terpenting kerana banyak memberi kesan kepada perkembangan kedewasaan Henri dalam pendidikan dan karakter diri.

Atas kelebihan keluarga, beliau menikmati segala keistimewaan berada dalam kelas strata sosio-ekonomi yang selesa. Keluarga Henry boleh dikatakan daripada golongan elit Geneva. Sewajarnya seperti kebanyakan masyarakat materi seperti kita ini, Henry hanya perlu goyang kaki dan menikmati hasil kekayaan bisnes keluarganya sahaja.

Namun empati kepada kemanusiaan seakan-akan ditakdirkan oleh Tuhan kepada Henry. Empatinya terhadap kemanusiaan bukanlah sesuatu yang baharu dalam diri Henri. Benih-benihnya sudah bercambah waima sedikit dalam diri dan peribadi Henri. Selain ibunya, suasana calvinist di Geneva telah mempengaruhi pertumbuhan diri Henry dan dia sedikit sebanyak telah membentuk prinsip-prinsip dirinya daripada keyakinan yang teguh terhadap agama dan nilai-nilai moral. Tenaga mudanya banyak disumbangkan kepada penglibatan awalnya dalam pelbagai gerakan dan perjuangan terutamanya dalam aktiviti-aktivi kesukarelawanan, agama dan kebajikan.

Kematangan dalam hidup membuatkan Henry memilih untuk bergerak aktif dalam persatuan kebajikan seperti League of Alms yang berpusat di Geneva yang bertujuan menghulurkan bantuan dari segi spiritual dan materi kepada sesiapa sahaja yang miskin, sakit dan tercedera. Tidak sekadar itu, beliau juga seringkali melawat penjara di mana beliau membantu pihak penjara dalam memberi bantuan kaunseling kepada penjenayah.
Ketika usia Henry hampir mencecah umur 30 tahunlah, dia menunjukkan minat yang mendalam kepada sebuah pertubuhan di Switzerland, France dan Belgium yang beroperasi menggunakan nama “The Young Men’s Christian Union” yang merupakan cawangan Young Men’s Christian Association (YMCA) di England. Awal tahun 1853, terdapat cadangan satu gerakan untuk menyatukan “Unions” ini bawah satu pertubuhan namun ditentang oleh Henry. Sebaliknya Henri mencadangkan satu cadangan balas untuk menubuhkan “World Union”. YMCA ini dilihat beliau sebagai satu organisasi yang memenuhi sifat-sifat dalam dirinya dan seolah-olah lubuk bagi orang-orang yang memiliki minat untuk membantu manusia sepertinya.

Dunant juga, tidak seperti kawan-kawannya pada zaman itu, turut mempelajari agama Islam. Henry turut menolak batas dirinya untuk belajar Bahasa Arab dan juga kesukaran belajar Kaligrafi Islam.

Pada 1849, iaitu pada ketika dia berusia 21 tahun, dia terpaksa behenti belajar dari Collège Calvin kerana tidak berapa cemerlang dalam pelajaran dan mula bekerja. Henry diambil menjadi pekerja di sebuah syarikat bank di Geneva untuk mempelajari bisnes perbankan dan dalam masa yang singkat, beliau dilantik sebagai Pengurus Besar Sementara di sebuah anak firma syarikatnya di Algeria yang dikenali sebagai “Colonies Sisses de Setif”.

1856, ketika di Algeria, Henry menubuhkan syarikatnya sendiri setelah mendapat tanah ladang percuma daripada Perancis yang disuahakannya sebagai ladang jagung. Syarikatnya dinamakan sebagai Syarikat Kewangan dan Industri Perkilangan Mons- Djémila. Namun dia menghadapi beberapa masalah kerana dia tidak mendapat kerjasama dari segi pengurusan hak tanah dan air berikutan peperangan yang berlangsung. Sebagai penyelesaian, Henri memutuskan untuk bertemu sendiri dengan Maharaja Perancis, Maharaja Napoleon III yang mana pada ketika itu berada dengan angkatan tenteranya di Lombardy.

Untuk pengetahuan, Perancis dalam peperangan ini berpihak kepda Piedmont-Sardinia menentang Austria. Markas pusat Napoleon III terletak di bandar kecil bernama Solferino. Henri menulis kepada Maharaja Napoleon III (yang penuh dengan kata-kata pujian) dengan niat untuk dibawa menghadap baginda. Henri kemudiannya bertolak ke Solferino untuk bertemu sendiri dengan baginda maharaja.

Ketika menjalankan lawatan bisnes itulah Henri terkesan dengan segala yang berlaku hasil daripada Perang Solferino.

Perang Solferino

Perang Solferino ini adalah sebahagian daripada kempen perang untuk menyatukan wilayah-wilayah Itali pada kurun ke-19. Solferino terletak antara Milan dan Verona.
Pada 24 Jun 1859, 118,000 tentera bersekutu Perancis dan Sardinia (Perikatan Perancis-Sardinia) yang berada bawah pimpinan Napoleon III dan Victor Emmanuel II, bertemu dengan 100,000 tentera Austria bawah pimpinan Raja Francis-Joseph di sebuah kampung kecil utara Itali yang bernama Solferino.

Pertempuran berlaku selama 16 jam sehinggalah tentera Austria mengundurkan diri. Tindakan tersebut menyebabkan seramai lebih 40,000 tentera terkorban dan tercedera hasil daripada tusukan bayonet atau ditembak. Para penduduk kawasan-kawasan perkampungan sekitarnya terkejut melihat tentera-tentera yang cedera itu berjalan ramai-ramai mencari perteduhan. Kebanyakannya menuju ke arah Castiglione. Ini kerana, servis perubatan pihak tentera Perancis dan Sardinia tidak dapat memberi bantuan kepada ramai mangsa kerana ketidakcukupan bahan dan kakitangan.

Pada ketika itu juga, tidak ada satu bentuk organisasi yang berstruktur yang wujud sebagai sebuah jabatan di bawah pentadbiran ketenteraan mereka. Bantuan perubatan amatlah tidak mencukupi termasuklah dari segi kakitangan perubatan, alat-alat perubatan serta kenderaan untuk memindahkan pesakit. Hasilnya, kerana kekurangan dan kekangan inilah, ramai yang meninggal dunia hanya kerana kecederaan kecil yang tidak mendapat perhatian perubatan yang sewajarnya.

Dalam perang ini pihak Perancis telah memang dari segi taktikal tetapi turut rugi dari segi kos.

Catatan memori Henry

Dalam catatan Memori Solferino ini, terdapat tiga bahagian (ada penulisan yang kata dua). Bahagian pertama adalah berkenaan perjalanan perang yang berlaku dan kesan-kesan yang dilihat oleh Henry. Bahagian kedua adalah tentang segala bantuan kemanusiaan yang diberikan kepada mangsa perang tersebut. Bahagian ketiga adalah berkenaan dengan gagasan idea tentang undang-undang kemanusiaan yang disertakan dan dijadikan asas dalam penggubalan Konvensyen Geneva asal/pertama 1864 dan penubuhan Jawatankuasa Antarabangsa Palang Merah.

Dalam buku ini, Henry menulis pengalamannya melihat kengerian kesan perang. Ketika kereta kudanya tiba di Castioglione, Henri menyaksikan seramai 9000 tentera mencari bantuan perubatan. Walaupun Henri tidak mempunyai asas dalam perubatan, dia tanpa fikir dua kali terus ke gereja utama Chiesa Maggiore. Di sana Henry melihat jerih rintih mangsa perang. Tanpa membuang masa, Henri cuba membantu sedaya upaya. Membalut luka-luka mereka dan mengagihkan minuman untuk tentera yang kehausan itu.

Ada kalanya Henri juga duduk memesrai mereka yang nazak. Mendengar ucapan-ucapan, permintaan dan harapan-harapan terakhir mereka sebelum mereka menemu ajal.
Henry juga, cuba memujuk para penduduk termasuk wanita untuk membantunya. Namun mereka ketakutan kerana takutkan tentera Austria akan pulang dan menghukum mereka jika memberi bantuan kepada tentera Perancis. Henry malah memujuk dengan kata-kata hikmat bahawa kesengsaraan sebuah peperangan dirasai semua tanpa batas kewarganegaraan. Henri menyebut: “Tutti Fratelli –(kita semua bersaudara)” yang kemudiannya diulang-ulang oleh wanita-wanita tersebut yang menimbulkan rasa neutralsime untuk membantu.

Lawatan bisnes Henry gagal apabila dia tidak bertemu dengan Napoleon III. Dia pulang ke Paris sejurus selepas tamatnya kempen perang itu. Selama dua tahun, memori sewaktu berada di Castiglione seakan-akan menghantui Henri. Akhirnya pada suatu hari Henry memutuskan bahawa dia perlu melakukan sesuatu. Dia terus pulang ke Geneva dan mengunci dirimenjawab segala desaakn dalam dirinya. Maka atas desakan dalam jiwanya itulah, Henry mengarang Memori Solferino iniuntuk menjelaskan pengalamannya dalam Perang Solferino dan menulis gagasan-gagasan cadangan yang diharapkannya untuk meregulasikan peperangan.

Perlu diingatkan, Henry mengambil masa selama satu tahun dengan mengasingkan diri untuk menulis pengalamannya ini sahaja. Huraiannya panjang namun di sini saya ringkaskan dan sertakan beberapa keadaan yang menyebabkan Henry meninggalkan tujuan asalnya lalu turun memberi bantuan kepada mangsa perang.

1. Pertempuran bersemuka tanpa senjata (hand-in-hand) antara pihak tentera Austria dan Perikatan yang menggunakan bayonet untuk mengoyak-ngoyakkan perut sebagai satu serangan terhadap musuh mereka.

2. Tentera yang sudah lemah kerana tercedera masih tidak berputus asa untuk bertarung. Malah, mereka bertindak dengan lebih kejam. Dengan menggunakan tangan-tangan mereka sendiri, mereka mematahkan leher musuh dan menggunakan gigi mereka untuk mengoyakkan daging leher!

3. Di jalanan ‘padang’ perang itu, kepala tentera terburai sehingga otak-otak mereka terlekat di celahan roda ‘chariot’.

4. Medan pertempuran dipeuh dengan lopak-lopak darah.

5. Mayat-mayat tentera dipijak-pijak tanpa belas kasihan sewaktu pertempuran masih berlangsung.

6. Askar-askar Austria dan para panglimanya terus ‘menyerahkan’ diri ke medan pertempuran kerana tidak tahan menanggung kekalahan ketika dilihat harapan untuk Austria semakin tipis untuk kemenangan.

7. Semasa memberikan bantuan di Chiesa Maggiore, Henri dapat mendengar ramai tentera yang merintihkan: “Ah tuan, kami bertempur sedaya upaya, namun tetap jua ditinggalkan.” Henri berasa tersentuh kerana mereka ini akhirnya tetap juga ditinggalkan.

Akhirnya pada 1862, dia menerbitkan sendiri Memori Solferino yang mengandungi pengalamannya, gagasan Undang-Undang Kemanusiaan Antarabangsa (dalam bentuk Konvensyen Geneva asal) dan idea penubuhan The Committee of Five yang kemudiannya ditukar menjadi Jawatankuasa Antarabangsa Palang Merah (International Committee of the Red Cross).

Henry memulakan kempennya. Dia menghantar salinan-salinan Memori Solferino kepada tokoh-tokoh utama politik dan tentera di seluruh Eropah. Dia juga menggalakkan penubuhan organisasi-organisasi bantuan sukarela kebangsaan untuk menolong merawat askar-askar cedera dalam masa peperangan termasuklah menyeru perkembangan triti-triti antarabangsa untuk menjamin keberkecualian dan perlindungan untuk mereka yang cedera di medan perang serta ahli-ahli perubatan dan hospital medan perang.
Usaha Henry membuahkan hasil sehingga mendapat sambutan dan pujian daripada pelbagai pihak dan nama-nama besar di Eropah pada ketika itu. Bermula daripada itulah, segala Undang-Undang Kemanusiaan Antarabangsa dalam Konvensyen Geneva, gerakan-gerakan, prinsip-prinsip Jawatankuasa Antarabangsa Palang Merah menjadi giat dan berkembang untuk kemanusiaan sejagat.

Nama dalam sejarah

Pada 1892, Henry menetap di sebuah hospital di Heiden Switzerland sewaktu dirinya sudah dimamah usia dan kudratnya sudah pun terhakis. Dia menghabiskan sisa-sisa hidupnya yang terakhir di situ. Seorang wartawan pada 1895 yang melalui Heiden mendapat tahu Henry berada di situ lalu menemu bualnya. Dalam beberapa hari sahaja khabar mengenai Henry tersebar luas. Ramai yang datang untuk menghulurkan dan memberikan penghargaan. Pope Louis XII menghantar portretnya yang tertulis: “Fiat pax in virtute tua Deus! –(Dengan kuasa-Mu, biarlah adanya keamanan, Tuhan!” sebagai satu penghargaan kepada usaha Henri selama ini.

Sungguhpun dengan pujian dan penghargaan yang diberikan, Henry bertegas bahawa dia tidak perlukan sebarang bantuan. Segala yang dia miliki sudahpun mencukupi untuk dirinya yang tua itu.

1901 adalah kemuncak penghargaan yang diberikan kepada seorang Henry. Henry dianugerahkan anugerah Nobel Keamanan Pertama yang dikongsi dengan Frederic Passy. Disebabkan kudratnya yang tak mengizinkan, pihak jawatankuasa Nobel telah pun menghantar pingat itu sendiri ke Heiden. Di rumahnya, ICRC sendiri menghantar sepucuk surat yang tertulis:

“Tiada individu lain yang lebih layak selain dirimu, empat puluh tahun lalu yang mengasaskan organisasi antarabangsa untuk mangsa perang. Tanpa dirimu, ICRC, satu pencapaian tertinggi dalam peradaban kemanusiaan kurun ke-19, takkan pernah dicapai.”

Jean Henry Dunant meninggal pada Oktober 30, 1910 di Heiden, Switzerland di sisi rakan-rakannya, dan seantero dunia mula mengenal Bapa Kemanusiaan Moden.

Trivia:

1) Pernahkah kita terfikir, mengapa kemanusiaan semakin luntur dalam keadaan peradaban manusia semakin maju? Jika kemanusiaan Henri Dunant dibangkitkan oleh Perang Solferino, bagaimanakah kemanusiaan seperti empati, toleransi, dan sebagainya dapat dibangkitkan pada masa kini? Kita mungkin tidak melihat perang dengan mata kepala sendiri sebab itu kita tidak pernah memahami apa-apa tentang peri pentingnya kemanusiaan. Mungkinkah, jika Malaysia dijajah kembali, atau negara yang kita cinta ini dibom oleh kuasa-kuasa besar dunia atau berhadapan dengan konflik dalaman ‘berskala kecil’ seperti peristiwa 13 Mei 1969 berlaku, barulah kita akan menghidupkan rasa kemanusiaan dalam diri?

2) Bagi mereka yang memeluk falsafah perjuangan Henry Dunant ini, mereka digelar sebagai Dunantist.

Sumber:

J. Henry Dunant, Un Souvenir de Solferino, Imprimerie Jules-Guillaume Fick, Geneva, 1862. Versi Bahasa Inggeris diterbitkan oleh Palang Merah Amerika, 1939 & 1959, dicetak semulaoleh ICRC pada 1994.

Nobel Peace Prize Website, Nobel Prize and Laureates, Henry Dunant Biographical, http://www.nobelprize.org/nobel_prizes/peace/laureates/1901/dunant-bio.html

François Bugnion, ‘From Solferino to the birth of contemporary international humanitarian law’, International Committee of Red Cross (ICRC) Publication, Geneva, Italy, 2009 https://www.icrc.org/eng/resources/documents/article/other/solferino-article-bugnion-240409.htm

Eric Niderost, Solferino: Birth of a Nation, June, 2016 http://warfarehistorynetwork.com/daily/military-history/solferino-birth-of-a-nation/

Pierre Boissier, Henry Dunant, Henry Dunant Institute Publications, Geneva, 1974.


Agama Dan Sains Itu Saling Melengkapi

Bukan satu rahsia wujud perdebatan dalam kalangan para cendekiawan berkenaan sains dan agama. Dan topik selalu yang diperdebatkan ialah apakah sains merupakan musuh kepada agama atau sebaliknya. Ia juga menjadi salah satu tema yang disentuh oleh Ron Howard dalam filem arahannya yang ditayangkan pada tahun 2009 Angels and Demons yang menampilkan Tom Hanks dan Ewan McGregor. Di sebalik anggapan agama memusuhi sains, sejarah menyatakan sebaliknya.

Sejarah pemikiran saintifik sebenarnya sentiasa berkait dengan pemikiran agama dan ia bersifat saling berhubungan dan bukan berasingan seperti didakwa sesetengah pihak. Filsuf Yunani terkenal Aristotle bertanggungjawab meletakkan batu asas untuk kajian dunia alam semulajadi pada abad keempat SM. Kebanyakan karyanya yang terkenal bagaimanapun hilang ditelan zaman selepas kejatuhan Empayar Rom Barat.

Tatkala Eropah dilanda Zaman Kegelapan, kegiatan ilmu meningkat dengan ketara di Timur Tengah terutama semasa era Bani Abbasiyyah. Pada era pemerintahan Khalifah Harun ar-Rashid dan al-Ma’mun, kegiatan penterjemahan karya-karya ilmu dari pelbagai ceruk dunia seperti Rom, Yunani dan India membolehkan para cendekiawan Islam mengembangkan dan menambahbaik teori-teori saintifik yang diperkenalkan oleh individu seperti Galen, Plato dan Ptolemy. Ini membawa kepada kemunculan ilmuan-ilmuan Islam dalam pelbagai disiplin ilmu seperti Ibnu Sina (perubatan), Ibnu Rushd (falsafah), al-Kindi (muzik) dan al-Biruni (sejarah dan bahasa).

Apabila Aristotle diperkenalkan semula di Eropah pada abad ke-12 Masihi, hasil kerjanya menjadi inspirasi kepada ramai cendekiawan tanpa mengira bangsa atau agama mereka. Selain para cendekiawan dunia Islam, seorang lagi tokoh yang dipengaruhi hasil kerjanya ialah Robert Grosseteste, seorang ahli teologi Oxford yang kemudiannya menjadi bishop di Lincoln. Di sebalik latar belakangnya sebagai ahli teologi, itu tidak menghalang beliau menjadi pelopor gerakan kesusasteraan dan saintifik pada zamannya termasuk teori kepelbagaian alam semesta (multiple universe).

Di sebalik hasil kerjanya itu, Grosseteste turut mempunyai sisi filsuf yang hebat. Semasa mengulas karya Aristotle bertajuk Posteria Analytics, ada satu bahagian manusia yang unik yang dipanggilnya sebagai sollertia. Ini memperlihatkan keupayaan beliau melihat bahagian dalaman sesuatu perkara yang disembunyikan oleh sisi fizikal dunia. Pendekatan ini serupa dengan pendekatan saintifik moden hari ini. Ia juga bersesuaian dengan penjelasan Sir Isaac Newton berkenaan sains iaitu melihat lebih jauh berbanding orang lain.

Pada abad ke-16, bila filsuf Inggeris terkenal Sir Francis Bacon berhujah berkenaan pendekatan terbaru eksperimen terhadap sains, beliau menggunakan motivasi yang diambil dari dunia teologi. Sejarawan sains Peter Harrison berpandangan pelopor-pelopor saintifik seperti Newton dan Robert Boyle yang mengikut jejak langkah Bacon menganggap tugas mereka sebagai bekerja dengan minda dan deria kurniaan Tuhan untuk mendapatkan semula ilmu pengetahuan alam yang hilang.

Anggapan ini turut dikongsi oleh cendekiawan-cendekiawan Islam silam dan ia dibuktikan menerusi karya-karya mereka. Dalam kitabnya yang bertajuk Zij al-Sabi, cendekiawan Islam yang digelar Ptolemy Dunia Arab iaitu al-Battani menyifatkan ilmu kajian objek cakerawala memberi banyak faedah kepada manusia seperti bilangan tahun, bulan, masa dan musim yang berbeza, tempoh siang dan malam yang berbeza dan orbit planet-planet. Beliau berpandangan menerusi semua ini, ia mendorong manusia untuk bermuhasabah tentang kekuasaan Allah s.w.t dan keluasan kebijaksanaan dan kekuasaan-Nya.

Sementara al-Urdi pula menulis kegunaan ilmu astronomi terlampau banyak bagi yang mahu bermuhasabah berkenaan penciptaan alam semesta dan menyifatkan ia bukti paling kewujudan-Nya. Manakala Katip Celebi yang juga seorang polymath era Uthmaniyyah abad ke-17 menjelaskan disiplin astronomi dan anatomi membawa kepada pemahaman yang lebih mendalam kepada-Nya. Justeru, ia jelas menunjukkan bahawa kombinasi logik dan iman merupakan kombinasi yang secocok antara satu sama lain dan bukan berlawanan seperti didakwa.

Justeru, pihak berkuasa agama tidak seharusnya melihat sains sebagai musuh tetapi sebagai komponen penting agama itu sendiri. Kelompok sebegini mempunyai pengaruh yang besar dalam masyarakat sekaligus boleh menyokong kedudukan sains di mata masyarakat. Dengan menyokong dan menerima sains, kelompok agamawan dan ulama boleh memberi sumbangan penting dalam bentuk perspektif dunia hari ini.

RUJUKAN:


Tiga Kesilapan Terbesar Arab Yang Melahirkan Negara Haram Israel

Warga Arab di bumi Palestin terdiri daripada golongan fellahin (petani miskin), yang teruk dihimpit semasa pentadbiran Uthmaniyah (Yazbak, 2000).

Datang pula British kemudian menyusahkan lagi hidup mereka dengan cukai tidak berperikemanusiaan terhadap industri pertanian. Sepanjang 1920-an harga produk mentah tidak stabil dengan hasil tuai tidak menjadi.

Selama 20 tahun fellahin menghadapi nasib ini: kais pagi makan petang, kais petang makan esok pagi.

Sewa tanah pula melambung sekitar 1930-an, kerana pemilik Arab jual kepada agensi penempatan Yahudi seperti Keren Kayemet Yisrael. British mula garu kepala apabila ramai Arab kehilangan tanah bermula 1931 (Anderson, 2017).

Tidak lama kemudian, warga Arab pun bangkit. Mereka menggulingkan sistem tradisionalis bangsa sendiri terlebih dahulu. Selama ini mereka hidup dalam sistem elitisme tanpa seorang pemimpin rasmi.

Hampir 20,000 nya.wa melayang kerana kebangkitan antara 1936-1939 (Hughes, 2009). Pemimpin mereka seperti Mohammed Amin al-Husyani dan Izzat Darwaza pula dihalau selepas kekalahan teruk ini.

Tetapi kebangkitan ini memberi impak besar terhadap Empayar British. Setelah meneliti, Perdana Menteri Neville Chamberlain mengemukakan sebuah permohonan rasmi kepada Dewan Perwakilan. Mereka mencapai persetujuan untuk:

Cadangan ini agak baik, memandangkan Palestin sedang cuba pulih selepas peper.angan dan imperialisme. Tetapi kepimpinan Arab pula berbe.lah-bahagi, Cuma Raghib al-Nashashibi saja sedia menerima.

Pihak Haj Amin Effendi al-Husseini menolak; begitu juga semua kumpulan Zionis. Bagi British, apa yang berlaku bermula hari itu perlu diharung saja. Kerana dalam masa 10 tahun, British akan melepaskan Mandat Palestin kepada Pertubuhan Bangsa-Bangsa Bersatu.

Hari Keramat Pun Tiba

Lima bulan sebelum tarikh penyerahan, pihak Pertubuhan Bangsa-Bangsa Bersatu sudah duduk bersidang dan mencapai persetujuan untuk membahagikan mandat bakal dimiliki mereka.

Kesilapan pertama Arab bermula sini: mereka tiada akses yang saksama dalam perbincangan ini. Beberapa pertubuhan Yahudi terlibat dengan PBB dalam pembahagian ini.

Apabila keputusan diumumkan, David Ben-Gurion yang mengetuai Agensi Yahudi Palestin pun bersetuju.

Warga Arab pula menolak, kerana mendapat 22 peratus sahaja (daripada saiz asal Mandat Palestin). Selebihnya dianugerahkan kepada Zionis untuk menubuhkan Israel (nama ini dicadangkan Ben-Gurion sendiri).

Sepanjang masa Arab dan Yahudi berkelahian, dengan British sekadar senyum dan melambai saja. Jarang British masuk campur, kerana ini bukan tanah mereka. Melihat perkembangan ini, Amerika Syarikat dibawah Harry S. Truman bertukar dasar.

Truman tidak lagi menyokong Pelan Pembahagian PBB (Rosenthal, 2001). Sebaliknya, beliau berpendapat lebih elok jika Mandat Palestin dijaga PBB (bagaikan prinsip wakaf).

Dunia Arab sekadar bersorak di sebalik tabir (sambil menyalur bantuan) supaya Arab Palestin terus menolak pelan pembahagian. Tanpa kemahiran diplomasi, Arab Palestin melakukan kesilapan kedua.

Ben-Gurion menggesa supaya semua anak Yahudi bertahan secara habis-habisan. Mereka lebih berstruktur di belakang pemimpin ini yang mempunyai ketua-ketua mili.tan seperti Haganah, Irgun dan Lehi.

Seramai 100,000 warga Arab dalam kalangan kelas kayangan (dan sederhana) keluar daripada Haifa dan Jerusalem dimana kaum Yahudi menjadi majoriti. Mereka mencari bahagian Mandat yang lebih selamat (Morris, 2003).

Di sini terjadi kesilapan Arab ketiga. Kali ini, bukan Arab Palestin yang silap… sebaliknya seluruh Dunia Arab. Kerana Ben-Gurion sudah boleh membaca gerak-geri mereka yang akan campur tangan tidak lama lagi.

Haganah diminta merangka sebuah rancangan yang menjadi Pelan Dalet untuk menentang campurtangan ini. Dan dalam masa lima bulan, Ben-Gurion telah mera.napkan Arab Palestin pimpinan Fawzi al-Qawuqji.

Pelan Dalet pula memulakan siri asa.kan Haganah selama 45 hari yang meluaskan lagi sempadan negara berbanding kelulusan PBB. Paling mengejutkan, Irgun dan Lehi tiba di kampung Deir Yassin yang hanya mempunyai 600 penduduk.

Dr Alfred Engel menulis, “ada may.at saja di rumah, semua dalam ratusan lelaki, perempuan dan kanak-kanak. Teruk sangat. Saya tidak nampak sebarang petanda pem.erk.osaan. Nampak sangat mereka (Yahudi) pergi rumah ke rumah untuk tem.bak penduduk dari jarak dekat. Lima tahun aku menjadi doktor untuk Jerman dalam Per.ang Dunia Pertama, tetapi aku tidak pernah tengok keadaan sebegini teruk (berbanding apa yang berlaku di Deir Yassin).”

Tindakan Haganah telah mengusir 350,000 warga Arab, yang hilang tempat tinggal meskipun di Tebing Barat dan Semenanjung Gaza (Hashemi & Sanchez-Jankowski, 2013).

Apa yang berlaku akhirnya mengubah pendirian Raja Abdullah di Jordan, yang selama ini enggan masuk campur meskipun Lubnan dan Syria menyatakan kesediaan. Firasat Ben-Gurion terbukti benar, kerana Liga Arab mengisytiharkan per.ang pada 15 Mei 1948.

RUJUKAN:

Anderson, C. (2018). The British Mandate and the Crisis of Palestinian Landlessness, 1929-1936. 54: 171-215.

Hashemi, M., & Sanchez-Jankowski, M. (2013). Children in Crisis: Ethnographic Studies in International Contexts. Routledge. Halaman 49.

Hughes, M. (2009). The Banalitiy of (ditapiskan): British (ditapiskan) (ditapiskan) and the (ditapiskan) of the Arab (ditapiskan) in Palestine, 1936-39. English Historical Review. 507: 314-354.

Morris, B. (2003). The Road to Jerusalem: Glubb Pasha, Palestine and the Jews. Tauris. Halaman 67.

Rosenthal, S.T. (2001). Irreconcilable Differences?: The Waning of the American Jewish Love Affair with Israel. Brandeis University Press. Halaman 19.

Yazbak, M. (2000). From Poverty to (ditapiskan): Economic Factors in the (ditapiskan) of the 1936 (ditapiskan) in Palestine. Middle Eastern Studies. 36 (3): 93-113.


Benarkah Budaya Melayu Membataskan Kemajuan Seorang Melayu?

Saya tidak dapat mengikuti wacana penuh Bicara Wawasan 2020 di mana panelnya adalah Tun Dr Mahathir sendiri. Saya hanya sempat membaca laporan dari akhbar yang saya kira tidak meletakkan sepenuhnya ucapan dari Tun.

Namun begitu saya tertarik untuk memberi pendapat tajuk dan kandungan berita tersebut seperti di dalam gambar yang saya kepilkan di bawah.

Kritikan Tun M saya terima dengan lapang dada, cumanya saya kurang bersetuju bila kritikan itu dikaitkan sebagai Budaya Melayu.

Jikalau budaya jadi sandaran, orang Melayu yang amat rapat dengan budayanya yang sebenar adalah bangsa pelayar, berdagang dan pendiri tamadun, peradaban dan kerajaan yang hebat. Mereka adalah bangsa yang penuh adab, sopan lagi santun, tetapi amat tegas apabila maruahnya diinjak.

Apa yang Tun kritik-kan itu bukanlah budaya Melayu, tetapi sikap Melayu moden yang telah hilang akarnya, kabur identitinya, tak kenal jati dirinya.

Tun tidak boleh samakan kedua ini kerana ia adalah 2 perkara berbeza.

Saya amat jelas dengan pendirian Tun dan Wawasan 2020 yang ingin mewujudkan sebuah masyarakat Malaysia yang hebat lagi berdaya saing terutama orang Melayu.

Saya juga amat jelas bahawa pemimpin-pemimpin Melayu di dalam UMNO baru amatlah cetek ilmunya tentang sejarah, falsafah dan kebudayaan Melayu itu sendiri hanya sehinggalah mutakhir ini. Sehinggakan Presiden UMNO, sebuah parti keramat Melayu pun boleh mengatakan Melaka kalah kerana memakai keris dan tombak.

Saya tahu silibus sejarah di sekolah dahulu amatlah kurang menceritakan dan memberi penekanan terhadap Sejarah Melayu. Saya tahu kerana saya bersekolah di era tersebut.

Saya juga tahu kebudayaan, sejarah dan warisan Melayu ditekan oleh 2 golongan yang terlalu ‘rigid’ mengikut acuan Timur Tengah dan terlalu ‘open’ mengikut acuan Barat.

Kita lepaskan dan cuba hilangkan apa yang amat rapat dengan kita, yang membina jatidiri kita, dan kita gantikan ia dengan Dasar Pandang Ke Timur.

Kita yakin kita boleh berjaya jika kita mengikut cara orang Jepun.

Tapi soalan saya mudah. Jika kita pandang ke Jepun untuk berjaya, Jepun pula pandang kepada siapa untuk berjaya?

Jepun berjaya kerana mereka melihat kepada diri mereka, kepada akar mereka, kepada pegangan mereka, kepada sejarah dan kebudayaan mereka.

Yakni semua perkara yang kita buang.

Melayu hilang jati diri dan wujud krisis identiti diri yang serius, lantas menjadi Melayu moden yang Tun kritik sikapnya itu kerana apa dan di atas tanggungan siapa?

Tun kritik sifat Ali Baba yang tebal di dalam bangsa Melayu. Ya memang sikap Ali Baba ini tebal di dalam bangsa Melayu moden.

Siapa yang membudayakan dan membenarkan sikap Ali Baba ini wujud sehingga sikap ini mekar dan sukar dikikis? Dan walaupun hari ini sikap itu semakin dapat dikikis, orang Melayu kekal membawa penjenamaan dan dosa silam itu sehingga hari ini.

Hari ini, ramai sudah anak Melayu yang tak jadi Ali Baba.

Ali Baba ini cerita lama.

Ramai anak Melayu yang berjaya dan bergerak atas kudrat dan ilmu mereka sendiri.

Sudah-sudahlah mengkritik sikap Melayu moden dengan meletakkan kesalahan ia ke atas budayanya.

Jika nak kenal budaya Melayu yang sebenar-benar, lihatkan peribahasa dan bidalannya. Itu budaya Melayu sebenar.

Bukan Melayu yang mempunyai penyakit sikap seperti hari ini.

Mitos Melayu Malas dan Melayu Mudah Lupa itu sudah lama di-debunk dan dibuktikan salah.

Jika masih ada sikap Melayu Malas itu adalah mereka yang tidak mahu berusaha dengan menggunakan sarana-sarana yang ada. Jika masih ada sikap Melayu Mudah Lupa itu adalah mereka yang lupa prinsip perjuangan mereka.

Malaysia bumi bertuah yang menjanjikan kehidupan yang baik kepada mereka yang berusaha dan tidak mengenal erti kalah.

Selingan dari admin Ayman Rashdan Wong:

“Budaya dan nilai hidup Melayu penyebab orang Melayu tertinggal…”

“When the Portuguese attacked Malacca (1511), Malacca was well defended by artillery (rentaka) and matchlocks (istinggar).”

“The matchlock muskets were first introduced to Japan in 1543.”

#mindatertawan


Kisah Sebuah Penjara Dijual Pada Harga $1.5

Sebuah penjara
dijual pada harga 1.5 dollar Amerika kepada seorang remaja lelaki berusia 16
tahun. Kedengaran pelik dan lucu, bukan? Namun, itulah yang berlaku pada
tanggal 11 Mei 1943 di bandar Harvard, Nebraska, Amerika Syarikat.

Insiden ini bermula apabila pada suatu hari, Robert Pinckney, anak kepada seorang doktor tempatan yang bernama Dr. C.E. Pinckney, keluar meronda di bandar untuk mencari sebidang tanah bagi digunakan sebagai kebun ‘victory’ (victory garden).

Victory garden merujuk kepada tanaman sayuran, buah-buahan ataupun herba yang ditanam di kediaman peribadi dan di taman-taman awam bagi tujuan menambah bekalan makanan awam semasa Perang Dunia Pertama dan Kedua.

Ketika beliau sedang ralit mencari, Robert menyedari bahawa majlis perbandaran secara tidak sengaja memasukkan sebuah bangunan penjara ke dalam senarai hartanah untuk dijual. Umpama orang tak mengantuk tetapi disorongkan juga bantal, Robert memaklumkan kesilapan tersebut kepada pihak yang bertanggungjawab. Malangnya, budi baik remaja itu dibalas dengan buruk apabila beliau ditertawakan oleh pegawai-pegawai majlis perbandaran.

Bertindak-balas
terhadap sikap mereka yang tak boleh bawa berbincang itu, Robert pun mengambil
keputusan membeli penjara tersebut dengan harga $1.50, harga yang termaktub
pada senarai berkenaan. Pembeliannya itu diperakui di sisi undang-undang dan
Robert diserahkan surat pemilikan. Namun, majlis perbandaran Harvard masih
terus enggan mengakui kesilapan mereka dan enggan juga mematuhi keputusan
tersebut. Mereka dengan tidak malunya memasukkan lagi banduan ke dalam dua
bilik penjara yang terdapat di dalam bangunan itu.

Mangga yang
dipasang oleh Robert habis dihancurkan. Remaja yang datang untuk mempertahankan
haknya dihalau. Tidak boleh tidak, Robert terpaksa mengambil keputusan untuk
mengupah seorang peguam bagi menguruskan kes ini dan menyaman pihak majlis
perbandaran atas kesalahan menceroboh dan merosakkan pemilikan peribadi.

Dengan bantuan
Peguan Mattson, surat perintah dihantar kepada majlis perbandaran – mengarahkan
mereka agar menyerahkan penjara itu kepada Robert dalam masa tujuh hari atau
berdepan dengan tindakan undang-undang.

Maka, majlis
perbandaran pun akur dengan arahan tersebut dan bersetuju untuk membayar sewa
kepada Robert. Namun, perangai mereka masih tidak berubah apabila dengan muka
tembok meminta Robert agar berbuat itu dan ini pada lot berkenaan. Mujur,
tuntutan-tuntutan tidak masuk akal dari pihak penyewa itu sememangnya tidak
perlu dipatuhi oleh penyewa.

Pada asalnya,
Robert berhasrat untuk menjual semula lot tersebut kepada majlis perbandaran
pada harga tertentu. Namun malang, walaupun usianya itu membenarkan beliau
untuk membeli hartanah, usianya yang muda itu tidak membolehkannya menjual lot
berkenaan. Maka, beliau memutuskan untuk mengadakan kontrak dengan majlis
perbandaran di mana beliau berjanji untuk menyerahkan lot berkenaan kepada mereka
apabila usianya menginjak 21 tahun, sekiranya majlis perbandaran bersetuju
untuk terus membayar sewa sebanyak $40 sepanjang tempoh itu.

Namun kerana
tidak mahu kejadian memalukan itu terus mendapat liputan media, majlis
perbandaran enggan melakukan sebarang tindakan lanjut berkenaan lot penjara
berkenaan.

Seiring
pergerakan waktu, beberapa pihak cuba menawarkan sebut harga kepada Robert
Pinckney dengan tujuan untuk membeli hartanah itu. Namun atas cadangan dan
bantuan seorang kelasi dari Los Angeles, lot berkenaan dilelong di Los Angeles
sebagai bon perang dengan harga $10 000 yang kemudiannya diperuntukkan sebagai
dana bagi membina kapal perang U.S.S. Long Angeles.

Kepelikan kisah
ini ditambahkan lagi dengan identiti si pembeli lot berkenaan, iaitu Charlie
McCarthy si patung boneka milik Edgar Bergen. Pembelian tersebut dilakukan
hanya kira-kira dua bulan sahaja sejak lot itu dibeli oleh Robert – iaitu pada tanggal
31 Julai 1943.

Setelah liputan
media berkenaan insiden ini sudah mula perlahan dan senyap, Charlie McCarthy
memulangkan lot penjara itu kepada majlis perbandaran. Sirih pulang ke gagang.
Bangunan penjara pulang ke pangkuan majlis perbandaran.Walau betapa memalukan
dan melucukan sekalipun kejadian ini, terdapat beberapa hikmah yang terkandung
di sebaliknya.

Menerusi
kejadian ini, bon perang sebanyak $10 000 yang terhasil menerusi lelongan lot
penjara tersebut membolehkan sebuah kapal tentera dibina. Tambahan lagi,
media-media yang membuat liputan berkenaan penjara ini membuatkan nama bandar
Harvard dikenali di seluruh negara. Harvard juga buta-buta boleh berbangga
kerana memiliki sebuah penjara kecil yang bernilai $10 000 pada tahun 1943,
suatu status yang tidak dimiliki oleh bandar-bandar kecil lain.

Sehingga ke hari
ini, bangunan tersebut masih berdiri di tempat yang sama untuk terus menghidupkan
memori yang lucu itu. Penjara ini boleh dikunjungi di alamat 151-185 W Oak St,
Harvard, NE.

RUJUKAN:

Delana. (27
Januari 2019). This Tiny Jail in Nebraska Has The Most Bizarre History You’ve
Ever Heard. Nebraska. Only In Your State.
https://www.onlyinyourstate.com/nebraska/tiny-jail-bizarre-history-ne/

Vatracy. (n.d.).
Harvard Jail House. Atlas Obscura.
https://www.atlasobscura.com/places/harvard-jail-house

Geocaching.
https://www.geocaching.com/geocache/GCVBPC_lock-em-up?guid=962ace73-841b-4869-8050-90cb34a108b3


Kaabah Diabadikan Dalam Catatan China Kuno

Tianfang 天房 (Lihat segi empat merah sebelah kanan) secara harfiahnya bererti ‘Rumah Kudus’ atau ‘Rumah Tuhan’. Istilah paling dekat dengan maksud ini ialah Baitullāh بَيْتِااللّٰه . Istilah ini dijumpai seawal catatan zaman Dinasti Yuan, dalam naskah Xishi Ji 西使记 (Catatan Kembara Perutusan ke Barat) coretan Liu Yu 刘郁, demikian ayat asal dan terjermahan harfiahnya:

「报达之西，马行二十日，有天房，内有天使神人之祖葬处也。师名癖颜八儿」¹

(Melaporkan ketibaan di barat, perjalanan dengan kuda yang memakan masa 20 hari, adanya [tempat bernama] Rumah Tuhan. Di situ terdapat tempat pengebumian moyang orang suci duta Tuhan. Nama Guru ini ialah Pǐyánbā’er.)

Dalam ayat ini, kita dapat melihat istilah-istilah yang digunakan dalam catatan tersebut sungguh asas disebabkan zaman tersebut belum ditetapkan lagi terjermahan sesuai untuk istilah-istilah Islāmik. Kendatipun, ia hampir menyamai maksud yang sesuai, ditambah lagi dengan istilah Parsi. Contohnya:

• 天使神人 / Orang Suci Duta Tuhan

= Rasūlullāh رَسُول اللَّه

Menariknya, istilah Tianshi 天使 juga merujuk kepada Malaikat. Dari segi peranan, malaikat juga adalah pengutus risālah Allāh ﷻ.

• 祖葬处 / tempat pengebumian moyang

= bersama-sama dengan istilah sebelumnya, ia merujuk kepada Maqâm Rasūlullāh ﷺ.
• 癖颜八儿 / Pǐyánbā’er

(Lihat segi empat merah sebelah kiri)

= Ia adalah transliterasi Bahasa Cina untuk istilah Bahasa Parsi yakni Payâmbar پیامبر yang bererti Rasūl رَسُول . Maka dalam konteks ini, ia merujuk kepada Nabi Muḥammad ﷺ.
Manuskrip dalam gambar ini dipetik daripada naskah edisi Dinasti Qing. Terdapat teks syarahan berupa tulisan kecil selepas setiap teks utama. Nama Móhǎnmòdé 谟罕蓦德 turut disebut dalam syarahan (dalam ruangan ungu). Ejaan terkini namanya ialah Mùhǎnmòdé 穆罕默德. Menariknya, baginda disebut sebagai ‘Orang Suci’ (神人) selepas namanya dalam ayat tersebut.

Di samping itu, siapakah pula Liu Yu 刘郁? Beliau ialah pegawai Siasatan Pentadbiran (监察御史) di bawah kerajaan Dinasti Yuan pimpinan Möngke Khan. Pada 20 haribulan 1, tahun ke-9 Xianzong 宪宗 (Khamis 13 Februari 1259), beliau bersama-sama Chang De 常德 diutuskan baginda sebagai duta ke negeri Ilkhanat pimpinan Ilkhan Hülegü Khan di Parsi. Selesainya misi ini, Liu Yu menukilkan segala pemerhatian beliau dalam bukunya Xishi Ji 西使记 yang berjaya disiapkan pada bulan ke-3, tahun ke-4 Zhongtong 中统 (sekitar April 1263).

Jika sebelum ini, kerajaan Khalīfah dikenali sebagai Negara Dashi (大食国) sejak zaman Dinasti Tang (nama Dashi dipercayai berasal daripada nama Banu Ṭayyi طَيِّئ), maka nama Tianfang merupakan nama spesifik kepada kerajaan yang mana terletaknya Kaabah. Pada zaman Dinasti Ming pula, ejaan Tianfang 天房 beransur ansur bertukar kepada Tianfang 天方 yang bererti ‘Kubus Suci’ (Heavenly Square).

Beginilah Kaabah, yang dibina oleh Nabi ʾIbrāhīm dan Nabi Ismā‘īl sebagai Rumah Ibadah untuk menyembah Tuhan Yang Maha Esa. Al-Qur’ān dalam Surah Al-Baqarah, ayat ke-127 mencatatkan peristiwa ini untuk renungan kita semua:

وَإِذْ يَرْفَعُ إِبْرَٰهِـۧمُ ٱلْقَوَاعِدَ مِنَ ٱلْبَيْتِ وَإِسْمَـٰعِيلُ رَبَّنَا تَقَبَّلْ مِنَّآ ۖ إِنَّكَ أَنتَ ٱلسَّمِيعُ ٱلْعَلِيمُ

Maksudnya: Dan (ingatlah) ketika Nabi ʾIbrāhīm bersama-sama Nabi Ismā‘īl meninggikan binaan asas-asas (tapak) Baitullāh (Kaabah) itu, sambil keduanya berdoa dengan berkata: “Wahai Tuhan kami! Terimalah daripada kami (amal kami); sesungguhnya Engkaulah yang Maha Mendengar, lagi Maha mengetahui”;


Perjalanan Saya Sebagai Peminat Star Wars

Dalam asyik saya bercerita tentang agama, saya ada sisi gelap menurut beberapa sahabat saya iaitu saya ni kaki movie atau kaki tengok wayang atau movie addict.

Jadi jika korang tanya tentang Al-Quran Hadis, sayapun suka bercerita, dan jika korang tanya tentang filem barat, saya pun suka jugak bercerita. Semoga sisi gelap ini dapat dipimpin ke jalan yang benar oleh jedi terakhir, woha!

Bercerita tentang Star Wars, waktu saya dalam kandungan lagi, nun di America sana, George Lucas sedang pening kepala sebab karya agung beliau sedang dipersendakan oleh pelakon dan kru filem. Mereka anggap filem ini akan gagal sebab siapa nak tengok cerita budak budak.

Lebih malang, set kena ribut, pelakon Luke kemalangan dan luka di wajah dan banyak lagi tragedi. Dikatakan bahawa sebelum bajet filem ni nak lulus, banyak kompeni besar reject idea Lucas ni, termasuk Disney yang mana sekarang beli filem ini dengan berbilion kontrak perjanjian.

Tapi Lucas sabar, dia buat jugak filem opera angkasa. Penerbit bagitahu, orang tak minat filem zaman depan. Lucas cakap ini filem zaman dahulu, a long long time ago, in galaxie far far away. Skrip filem ni panjang dan susah nak faham. Lucas terpaksa pecah kecil dari 6 episod kepada fokus hanya episod empat sahaja, episod satu dan tiga kos terlalu mahal, dan episod empat ini berjudul “Harapan Baru”

Satu harapan yang besar bagi Lucas dalam persembahan seni, katanya kepada kru filem, kamu mungkin tak bersedia dengan filem ini tapi anak cucu kamu akan bersedia. Awalnya, filem ni menyusahkan penerbit, sebab over bajet, tapi sebab dah jalan 50% bajet terpaksa tambah untuk disiapkan. Lepas tu masalah nak edit, masalah nak masukkan special effect dan banyak lagi masalah sehingga Lucas dinasihatkan oleh doktor pergi berehat kalau tak boleh kena kemurungan.

Masalah paling besar sebab nak buat kesan khas, maka Lucas dan kru pun belajar dan kaji bagaimana nak dapat kesan khas tersebut. Pendek cerita, habis pengembaraan Filem, Lucas pergi bercutidi Hawai, tenangkan fikiran dan dia sendiri sangka filem ini akan gagal, balik dari bercuti dia tengok orang ramai beratur tepi jalan, ingatkan nak beli makanan segera area situ tapi beratur sebab panggung wayang dah penuh dan orang tunggu giliran sampai melimpah ke jalan raya. Waktu tu baru dia sedar yang dia dah jadi orang kaya!

Filem tu menjadi kejutan zaman 70-an, jet pejuang buruk berperang di angkasa, pedang leser samurai, robot buat lawak, bentuk jet yang macam-macam, alien yang macam macam bentuk, ada masukkan unsur sihir. Lepas tu latar belakang kerajaan diktaktor melawan pembangkang yang menyokong demokrasi dan ada kena mengena dengan perang dunia dan Perang Vietnam yang baru berlaku zaman tu. Kombinasi ini membuatkan filem itu meletup sehingga kru belakang tabir pun orang cari minta tanda tangan.

Han solo pergi kedai, orang tarik bajunya sampai koyak, Luke, Lia terkejut tengok patung permainan muka mereka laku macam goreng pisang. Filem STAR Wars akhirnya menjadi filem paling laku sepanjang zaman hinggalah rekodnya dipecahkan oleh filem Titanic 20 tahun kemudian. Namun mainan, baju, dan aksosori Star Wars masih laku sampai sekarang dan menjana keuntungan yang buatkan Lucas gemok kekenyangan makan tak habis.

Sekarang ni pun Lucas dah jual Star wars pada Dsney dan hidup aman damai sebab dah kaya raya dan kita doalah semoga Lucas diberi hidayah masuk islam. Jadi balik kepada saya yang waktu kecik rumah tak ada TV, masa banyak dihabiskan dengan mebaca akbar dan majalah yang mana jika ada ulasan filem, saya akan baca dengan punuh minat. Maka sebelum menonton film star wars lagi saya dah kenal watak C3PO, R2D2, dan lain lain.

Daun terup ada gambar dari filem Star Wars jadi tempat minda saya berangan tentang isi filem, diperpustakaan sekolah, buku tentang robot pasti akan cerita tentang robot dari filem Star Wars hinggalah waktu saya darjah dua atau tiga macam tu. Ada Piala Dunia jam tiga pagi, dan oleh sebab RTM tak nak orang tidur maka tayangan larut malam disiarkan, Star Wars yang buat pertama kali saya tonton dan jatuh cinta.

Bayangkan orang yang dah hafal skrip semua lagu dan tiba tiba dapat tonton konsert artis yang dia minat? Tentu teruja bukan? Begitulah perasaan seronok beronok ronok dapat tonton filem Star wars waktu darjah dua macam tu.

Beberapa tahun kemudian, dapat peluang menonton dalam TV Episod Lima: Empayar Menganas Semula! Terpegun babak perang dalam salji, dan terkejut rupanya Darth Veder adalah ayah Luke. Ending filem itu hero kalah, Han Solo beku, Luke putus tangan, pemberontak kalah dan semua itu adalah satu kelainan yang sangat enjoy bila tonton.

Masuk form 1 macam tu dapat menonton episode akhir (pada zaman tu). Kembalinya Pahlawan Jedi, juga di kaca TV menontonnya. Saya terpegun pada aksi motor terbang dalam hutan dan babak akhir pecah tiga yang unik, perang di angkasa, perang dalam hutan di darat, dan perang pedang di dewan utama. Selain membongkar kasih ayah tak pernah putus walaupun jahat, dan kisah puteri jatuh cinta dengan Han Solo yang tak boleh masuk majlis, pendek kata: sangat puas hati dengan ending Star Wars dan saya pun menuju remaja sambil teruskan kehidupan.

Sukanya saya pada Star Wars hingga jika ada awek hodoh tapi tahu watak Star Wars saya anggap dia cantik macam Puteri Lia, dan jika ada awek cantik cakap Star Wars tak best, saya anggap dia hodoh macam Jabba the Hutt. Woha!

Tapi saya miskin, maka saya bukan pengumpul mainan star wars, saya penggemar story telling sahaja. Dan sebab saya miskin, awek hodoh macam Jabba pun tak nak kat saya dan itu cerita lain.

Habis SPM, tiba tiba Star Wars buat Spesial Edition, semua filemnya di ulang tayang di panggung wayang, tapi dengan kesan CGI yang canggih, alien plastic diubah pada lebih real, letupan lebih cantik, dan sayapun ambik peluang untuk marathon filem ini di panggung wayang Shah Alam, masa tu kerja kilang kat sana. Dapatlah kumpul duit dan dapat rasa feel tengok wayang macam orang zaman 70-an dahulu.

Lepas tu sambung belajar di IPTA dan masuk zaman kerja balik tiba tiba Star Wars buat kisah dari Episod 1, perghh, layan. Walaupun Episod 1 “Ancaman Berpuaka” agak kebudak-budakkan tapi saya tetap layan. Masuk Episod 2: Serangan Tentera Klon” saya enjoy. Saya suka tengok pahlawan jedi ramai ramai lawan robot, kisah cinta Jedi remaja, kisah politik, demokrasi melawan anarki, dan monarki, dan episode tiga “Sith Si Pendendam”, saya puas hati sebab akhirnya ayah hero menjadi Dark veder dengan bercucuran air mata.

Masa berlalu, zaman DVD, saya ada beli sambil layan politik dan aksi dalam filem Star Wars, dan masa berlalu lagi, muncul episode tujuh, “Aura Terjaga” Perghhh,. Teruja dan saya enjoy. Banyak babak yang 70-an dihidupkan semula dengan teknologi terkini. Tapi ralat sebab watak Han Solo mati tanpa ada rasa berbaloi.

Waktu ni dan tonton wayang bersama anak bini dan episod seterusnya, Episode Lapan: “Pahlawan Jedi Terakhir”, saya sangka Luke akan mengamok, tapi mengecewakan, lepas tu Luke mati, lepas tu filem tu banyak fokus pada watak baru dan abaikan watak lama yang mampu bagi nostalgia, watak lama hanya mucul sekejap dan mati. Apa ke hal?

Sementara tunggu filem akhir, ada muncul filem Star Wars yang laun seperti “Penyanggak Utama” yang fokus pada event sebelum part empat, dan selepas part tiga, kisah bagaimana Death Star di bina dan menjawab tuduhan sebelum ini yang kutuk filem Star Wars tak best sebab kelemahan Death Star tu simple sangat, dijawab dengan cemerlang dalam filem ini dan endingnya buat saya maafkan semua kekurangan Star Wars dalam filem satu hingga tiga.

Tak lama lepas tu muncul filem Solo, bila tonton rasa kurang feel, malas nak ulas. Baru nak move on dengan Star wars, Mandalorians pulak muncul, dah layan enam episode, dan semuanya membuatkan saya maafkan semua kesilapan yang lalu bersama Star Wars. Mandalorians sangat mirip dengan aura star wars, sangat respek dengan original concept, dan begitulah sepatutnya Star Wars diterjemah.

Kemudian malam tadi pun tiba, Star Wars episod akhir menjengah dunia. Malas nak fikir lebih lebih, dah tua, maklumlah umur saya sama dengan umur Star wars, lahir tahun 1977. Dan di usia senja begini, Semua tahu, untuk hidup bahagia, kita kena maafkan orang. Sungguh saya dah lama maafkan Micheal Bay, dan sekarang saya maafkan J.J Abrams.

Bila dah maafkan, barulah enjoy tengok movie ini. Dan Filem ini adalah tentang kemaafan, maaf seorang anak kepada ibu bapa, maaf seorang ayah, maaf seorang sahabat, maaf seorang guru, maaf seorang cucu, maaf seekor alien, dan yang paling penting waktu menonton filem ini adalah memaafkan pengarah dan penulis skrip dan penerbit yang semuanya orang yang sama.

Lantak kau lah J.J Abrams nak hidang apapun, asalkan takde hina islam dan adegan seks, saya sokong! Lucas pun tak kesah apahal pulak kita nak marah marah, kan?

Jadi berapa markah untuk filem Star Wars? saya bagi markah untuk semua filem,

Lain lain:

Ok tak markah ni? Semoga ianya membantu.

Kepada anak anak, Ayah akan mati, tapi Star Wars tak akan mati dalam dunia filem, akan datang tentu ada kisah anak cucu Sykwalker, pesan ayah, waktu ayah tak ada, dan korang Nampak filem Star Wars ke, Poster Star Wars ke, mainan Star wars ke, korang sedekahkanlah Ayah Al Fatihah.

“Semoga Iman sentiasa bersama mu”

Ditulis dari seorang ayah dengan pesanan akhir: “I Am Your Father”

Woha!


Tasik Vostok Yang Tidak Boleh Dilihat Mata Kasar

Kerajaan Nikita Khrushchev mempunyai sebuah kementerian khas untuk pengangkutan laut.

Pada tahun 1959, kementerian ini menghantar seorang pakar geografi bernama Andrei Kapitsa yang sudah menyertai Ekspedisi Antarktika Soviet bermula tahun 1955.

Tiba saja di kawasan Stesen Vostok, pihak Kapitsa menjalankan ujian seismik untuk mengukur ketebalan lapisan ais (ASOC, 2008). Setelah mengamati bacaan seismik, Kapitsa berpendapat ada sebuah tasik di bawah lapisan ais Antarktika.

Teori ini sudahpun popular pada masa itu, setelah saintis Peter Kropotkin mencadangkan kewujudan air tawar di bawah timbunan ais. Kropotkin adalah seorang figura yang lahir pada tahun 1842.

Walaupun lahir di Moscow, beliau lari ke Eropah dan menumpang dalam negara-negara seperti Switzerland, Perancis dan akhirnya England – kerana terlibat dalam aktivisme politik.

40 tahun di luar Rusia, beliau akhirnya pulang selepas kejatuhan monarki Romanov. Selama 40 tahun ini, beliau menimba ilmu begitu banyak tentang geologi Bumi.

Cadangan Kropotkin dan Kapitsa menjadi realiti apabila saintis British turun ke Antarktika dengan mesin peninjau lengkap dengan radar ρeηembυs ais.

Bacaan mereka mengesan suatu kepelikan (anomaly), yang tertimbυs di sebalik lambakan ais. Hanya pada tahun 1991, baru mereka tahu – ada tasik di situ, selepas John Ridley menggunakan satelit ERS-1 dalam sebuah misi bersama Universiti Kolej London.

Tasik Di Bawah Lapisan Ais

Terselindung sekitar empat kilometer di bawah ketebalan ais, Tasik Vostok (dinamakan sempena stesen penyelidikan berhampiran) boleh dikatakan seolah-olah suci.

Selepas ditemui, saintis benar-benar teliti untuk mengenal pasti selama mana ia di bawah.

Pakar biologi dariapda Universiti Negeri Louisiana bernama Brent Christner berpendapat sekurang-kurangnya 15 juta tahun… barangkali 25 juta tahun pun. Jadi Tasik Vostok sememangnya antara tempat paling ekstrim di dunia ini.

Kajian-kajian susulan berjaya mengukur saiz sebenar tasik besar ini. Dianggarkan panjangnya mencecah 240 kilometer, dengan lebar lebih daripada 50 kilometer.

Purata kedalamannya adalah 432 meter.

Dengan teknologi semakin maju, saintis menemui sekurang-kurangnya 22 buah gua dasar air yang purata saiz lingkungan 10 kilometer setiap satu (Futterer & Kleinschmidt, 2006).

Kira tasik ini sangat besar, senang cakap. Kalau dirumuskan dalam bentuk luas (area), saiznya boleh kata sebesar negeri Terengganu. Itu berdasarkan dapatan semasa, belum kira kedalaman lagi.

Kalau imbasan cakap lagi besar, maka boleh jadi sebesar Johor pun. Apa yang pasti, terkαηdαs tengah-tengah Terengganu boleh sempat cari nasi dagang.

Tetapi terkαηdαs tengah-tengah Tasik Vostok – memang teruk jadinya. Utara, Selatan, Barat dan Timur – nampak permukaan air saja.

Andainya ais cair dan paras air surut, memang boleh terkαηdαs tengah-tengah Tasik Vostok. Kerana saintis temui seakan-akan pulau di bahagian pertengahan (Whitehouse, 2005).

Signifikan Penemuan Tasik Vostok

Pihak Rusia telah membuat usaha penggalian ais dengan menggunakan alat gerυdi. Kerana Tasik Vostok ini sudah lama terlindung daripada sentuhan alami.

Saintis belum pasti jika ada laluan semulajadi yang menghubungkan Tasik Vostok dengan mana-mana lautan… mungkin ada terowong dasar laut hasil binaan alam.

Mereka mengkaji pada dasar memang tasik ini suci habis… bermakna kehidupan dalam timbunan ais ini (jika ada) tidak pernah berhubung dengan mana-mana bahagian dunia.

Perkara ini membuka minda saintis tentang kewujudan habitat bakteria purbakala. Memang banyak mikroorganisme yang serba mampu hidup dalam suasana sebegitu ekstrim. Dan pada tahun 2012, mata gerudi mereka sudah menyentuh permukaan tasik.

Dan mereka mendapatkan sampel air yang mendedahkan DNA bakteria tertentu. Namun projek ini mengundang kecaman banyak pihak… kerana sampel tersebut sudah tercemαr akibat penggunaan cecair pelincir gerudi (Marshall & Walker, 2012).

Tiga tahun kemudian, ekspedisi kedua menyentuh permukaan Tasik Vostok… kali ini lebih cermat untuk mengelak kegagalan misi pertama. Dan memang benar, Tasik Vostok adalah habitat mikrobiologi yang terasing daripada alam keliling (Bulat, 2016).

Cuma buat masa sekarang, kajian masih belum mengumumkan spesis-spesis ditemui. Jujur cakap, semua sudah tahu ada bakteria tertentu. Persoalan sekarang, ada ikan atau tidak?

Kalau ada, itu yang kena halusi betul-betul. Kerana ikan tersebut terasing daripada alam selama jutaan tahun… bermakna ada sumber makanan yang berkitaran seperti rantaian.

RUJUKAN:

ASOC. (2008, April 14). Appeal to the Duma on Lake Vostok, Antarctica. Antarctica and the Southern Ocean Coalition.

Bulat, S. (2016). Microbiology of the subglacial Lake Vostok: first results of borehole-frozen lake water analysis and prospects for searching for lake inhabitant. Philos Trans A Math Phys Eng Sci. 374 (2059): 20140292.

Futterer, D., & Kleinschmidt, G. (2006). Antarctica: contributions to global Earth sciences: proceedings of the IX International symposium of Antarctic Earth Sciences Postdam. Birkhauser. Halaman 138.

Marshall, M., & Walker, G. (2012, Februari 8). We have breached Lake Vostok, confirms Russian team. NewScientist.

Whitehouse, D. (2005, Mei 25). Russia to resume Vostok drilling. BBC News.


Saintis Temui Haiwan Paling Panjang Di Dunia (45 Meter) Di Dasar Laut!

Pada 2020, pengkaji haiwan percaya mereka telah melihat sifonofor buat kali pertama. Dengan panjang 45 meter, haiwan yang dijumpai di lembah dasar laut di luar perairan Australia itu boleh diiktiraf sebagai haiwan terpanjang di dunia. Disebabkan manusia mengambil masa lama untuk mencari haiwan bersaiz besar ini, apakah masih wujud haiwan gergasi yang belum dijumpai di luar sana?

Jawapan kepada persoalan ini ialah ya. Ini kerana masih banyak perkara yang tidak diketahui tentang hidupan di bumi. Dengan penemuan sifonofor ini, ia merupakan penemuan terbaru hidupan yang direkodkan oleh komuniti saintifik. Sifonofor tinggal pada kedalaman antara 700 hingga 1,000 meter di bawah paras laut.

Tetapi manusia tidak perlu turun terlalu jauh ke dalam laut bagi mencari spesies hidupan terbaru di bumi. Pada 2011, satu bangkai ikan paus besar aneh yang terdampar di New Zealand menarik perhatian saintis. 10 tahun selepas itu, mereka percaya ikan paus itu merupakan ahli terbaru keluarga ikan paus muncung – sejenis ikan paus yang suka menyelam ke laut dalam dan jarang dilihat hidup-hidup.

Tatkala laut diteroka untuk mencari spesies hidupan baru, usah pula dilupakan haiwan di daratan. Walaupun ada mengatakan haiwan gergasi sukar dijumpai di daratan, harapan masih ada menerusi penemuan fosil termasuk fosil dinosaur. Fosil dinosaur yang diharap dapat menjawab persoalan ini ialah sekumpulan dinosaur jenis sauropod yang dipanggil titanosaur. Ia diberi gelaran sedemikian kerana ia spesies herbivor yang mempunyai badan yang besar dan leher panjang.

Sesetengah sauropod dikenalpasti mempunyai saiz sama seperti tujuh gajah Afrika dewasa. Bagi membantu para pembaca memahami konteks ini, gajah – lebih tepat gajah Afrika merupakan spesies haiwan daratan terbesar di dunia. Jika sauropod boleh mencecah saiz sebegitu, ia membuatkan manusia merasa kerdil dengan kebesaran ciptaan Ilahi yang telah pupus itu.

Satu sauropod yang patut diambil kira sebagai pencabar ialah Argentinosaurus. Ditemui di Argentina pada 1993 oleh pengkaji paleontologi, fosil dinosaur tersebut menunjukkan ia boleh mencapai ukuran 35 meter panjang dan berat sehingga 70 tan.

Tetapi lebih banyak pencabar berpotensi mencabar kedudukan Argentinosaurus. Di Patagonia pada 2014, ahli paleontologi menemui fosil sauropod yang diberi nama saintifik Patagotitan mayorum. Berdasarkan fosil yang ditemui, ia boleh mencapai ukuran 37 meter panjang dan berat 60 tan. Dan pada tahun lepas, satu lagi spesies titanosaur ditemui dan berpotensi lebih besar daripada Argentinosaurus dan Patagotitan. Bagaimanapun, ia masih belum boleh diekskavasi sepenuhnya.

Di sebalik peningkatan kadar penemuan fosil terutama di Amerika Utara dan Eropah, itu bukan bermakna ia boleh ditemui dengan mudah. Untuk fosil Argentinosaurus, ia hanya diketahui menerusi penemuan 12 tulang sauropod berkenaan.

Bagi ahli paleontologi Paul Barrett dari Muzium Sejarah Alam Semulajadi London, amat sukar untuk sauropod menjadi fosil. Bagi memastikan ia terpelihara dalam batu-batan, haiwan itu perlu ditanam mengikut keadaan yang tepat termasuk diliputi lumpur atau pasir. Seterusnya, semasa proses berlaku, ia tidak menjadi mangsa mudah haiwan karnivor seperti Velociraptor atau dihakis oleh perubahan masa.

Dengan menilai semua faktor di atas dan melihat haiwan tersebut ialah sauropod, peluang dinosaur ini tertanam tanpa sebarang isu amat rendah sekali. Jika ada sekalipun menurut Barrett, pasti ada anggota badan dinosaur ini akan terkeluar.

Setakat ini, komuniti saintifik tidak menetapkan had maksimum saiz haiwan daratan. Tetapi jika ada sekalipun, ia perlu mengambil kira berapa besar saiz haiwan berkenaan dan bagaimana ia menyokong beratnya yang dicampur dengan tarikan graviti. Selain itu, untuk haiwan sebegini, mereka memerlukan sumber makanan yang banyak untuk menjana tenaga diperlukan untuk bergerak.

Oleh sebab itulah, kriteria ini digunakan oleh komuniti saintifik untuk menolak hidupan kriptozoologi seperti Bigfoot, yeti dan raksasa Loch Ness. Alasannya mudah, hidupan-hidupan sebegini memerlukan sumber makanan yang banyak untuk terus hidup dan bergerak. Tanpa diet berkenaan, amat mustahil untuk haiwan berkenaan bertahan dalam tempat didakwa sebagai habitat mereka.

Bagi Barrett, beliau percaya dinosaur boleh saja membuat kejutan dari segi perubahan saiz melalui fosil-fosil yang ditemui. Walaupun ada beranggapan itu sebagai mustahil, beliau merasakan ia tidak patut diketepikan begitu saja. Dengan lebih banyak penemuan dilaporkan setiap bulan, komuniti saintifik harus bersikap terbuka jika ada penemuan baru yang boleh membuatkan mereka terpukau.

RUJUKAN

Pester, P. (2022, 20 Februari). Are there any giant animals humans haven’t discovered yet?. Live Science.

Sumber gambar: Institut Laut Schmidt


Senyumlah…

“Smile is the symbol that was rated with the highest positive emotional content.” – Andrew Newberg

Muktahir ini, bibir kita sungguh ketat untuk senyum. Kita hanya mengganggap senyuman itu hanya sebahagian dari adat dan hanya patut diberikan kepada orang yang kita kenali. Namun tahukah anda bahawa senyum itu mempunyai impak yang besar kepada diri baik dari segi jasmani dan rohani.

Disini saya akan nyatakan secara ringkas manfaat senyum ;

1.Senyum itu sunnah
Rasulullah SAW bersabda yang bermaksud: “Janganlah kamu meremehkan kebaikan apa pun, walaupun sekadar bertemu saudaramu dengan wajah yang manis (wajah ceria dan senyuman).” – Hadis Riwayat Muslim.

Cukuplah hadis di atas sebagai dalil bahawa senyum itu merupakan sunnah yang mana apabila kita senyum maka kita akan dapat ‘Free’ pahala .

2.Senyum sebagai senaman

Baik ‘ Real or Fake smile ‘ kedua duanya mengerakkan otot mulut kita yang boleh dikategerikan sebagai senaman . ‘ Fake smile ‘ mengatifkan otot orbicularis olis di hujung mulut kita manakala ‘ Real smile’ mengatifkan otot obicularis occuli di bawah bahagian mata kita .

Ketawa (senyum) juga merupakan senaman dek kerana senyum sebanyak 100 kali dalam sehari sama dengan bersenam selama 10 minit. Senyum juga memberi manfaat kepada Kardiovaskular kita yang sama apabia kita bersenam.

3.Senyum bagus untuk otak

Tidak dapat disangkal lagi bahawa senyum mengaktif beberapa hormone di dalam otak kita . Anataranya termasuklah;

A.Oxytocin ( Hormon cinta )
B.Dopamine ( Hadiah dari neurotransmitter )
C.Seratonin ( Menguatkan hafalan )
4.Senyum menghilangkan stress

Kajian yang dibuat oleh sekumpulan saintis dari Universiti Pusat Perubatan California menjelaskan terdapat dua jenis ‘stress’ iaitu stress yang baik dan stress yang tidak baik. Senyum dikategorikan sebagai stress yang baik. Stress yang tidak baik akan memberi tekanan kepada sistem ketahanan badan.

Apabila kita senyum, sel pembunuh tumor dan virus semulajadi dalam badan akan bertambah selaras dengan pertambahan Gamma-interferon (protein melawan penyakit), sel T (yang penting untuk sistem pertahanan badan) dan sel B (yang menghasilkan antibodi untuk melawan penyakit).

Kesimpulannya senyumlah kepada setiap orang yang kita lihat agar tidak terlepas kita dari manfaat ini.

Senyum seindah suria yang membawa cahaya.
 Senyumlah dari hati.
 Duniamu berseri.

Senyum umpama titian dalam kehidupan.
 Kau tersenyum, ku tersenyum.
 Kemesraan menguntum.

Senyum kepada semua.
 Senyumanmu amatlah berharga.
 Senyum membahagiakan.
 DENGAN SENYUMAN, TERJALINLAH IKATAN.

Artikel dikirimkan oleh Syed Muhd Firaz Habshee untuk The Patriots.


Malaysia Dawn Raid: Dari Sudut Pandang Tan Sri Khalid Ibrahim

Menurut Tan Sri Khalid, Guthrie menjadi sasaran kerajaan Malaysia kerana beberapa faktor. Faktor pertama adalah PNB telah memiliki 25% saham Guthrie (yang diperoleh daripada Sime Darby daripada percubaan pertama ‘Dawn Raid’). Kedua, pemilikan Guthrie melibatkan sebilangan blok saham yang mudah dikenalpasti dan boleh terus dirunding oleh pihak PNB.

Guthrie mempunyai saham yang dimiliki oleh Bank Simpanan Nasional (BSN), Genting Berhad, Kuwait Investment Office, dan OCBC Group yang berpangkalan di Singapura. Pengambilalihan ‘friendly shares’ akan membolehkan PNB mempunyai pegangan lebih daripada 40%.

Saham ini disebut sebagai ‘friendly shares’ kerana BSN berada dibawah kawalan Menteri Kewangan, Tengku Razaleigh. Pemilik Genting Berhad, Tan Sri Lim Goh Tong pula mempunyai hubungan ‘istimewa’ dengan Tun Mahathir dan Tun Ismail Ali merupakan pengerusi kepada Malaysia-Kuwaiti Investment. OCBC merupakan pemegang ‘neutral’ dalam operasi ini.

Tun Ismail dan Tan Sri Khalid telah banyak belajar daripada percubaan ‘Dawn Raid’ yang pertama. Menurut Tan Sri Khalid, perkara paling sukar adalah memilih broker terbaik untuk bertindak bagi pihak PNB. Akhirnya, Rowe & Pittmann dipilih, mereka menempatkan seramai 30 hingga 40 kakitangan semasa serangan.

Antara perkara yang merisaukan adalah jika berlaku kebocoran maklumat, kerana harga pembelian saham telah ditetapkan pada £2 seunit. Butiran terperinci hanya diketahui oleh Pengerusi PNB, pengurus pelaburan di Kuala Lumpur – Evelyn de Rothschild, dan eksekutif muda Rothschild di London – Jack Green Armitage.

Berdasarkan prinsip ‘China Wall’, Pengarah Urusan PNB – Tan Sri Desa Pachi dikecualikan daripada mengetahui tentang butiran operasi ini.

Disamping itu, sebelum bertugas sebagai pengurus pelaburan di PNB, Tan Sri Khalid pernah berkhidmat sebagai kakitangan di Barrings, London. Barrings merupakan penasihat kewangan kepada Guthrie. Maklumat ‘dalam’ daripada Tan Sri Khalid ternyata amat berharga pada September 1981.

Wang sebanyak £282 juta diperlukan untuk menjayakan ‘Dawn Raid’. Bagi mengelakkan London Stock Exchange mengesan sebarang agenda nasionalisasi, satu akaun Bank Swiss telah dibuka atas nama Tan Sri Khalid. Seakan-akan beliau tidak mewakili mana-mana entiti kerajaan.

Tan Sri Khalid berada di Malaysia semasa ‘Dawn Raid’ manakala Tun Ismail berlepas ke Singapura bagi membeli ekuiti yang dipegang oleh OCBC. Di London, Rowe & Pittmann diarah untuk membeli 1.6 juta saham manakala PNB akan membeli 3.8 juta saham.

Jika ini berjaya, keseluruhan saham yang dipegang akan meningkat kepada 13,155,500 saham bersamaan dengan 42%.

Di Malaysia, setelah berjaya mendapatkan ‘friendly shares’, notis penerimaan harus diserahkan kepada Tan Sri Khalid yang berada di bangunan MIDF. Bangunan BSN berada di Jalan Ampang, namun sesuatu yang tidak diduga berlaku-kesesakan jalan!

Tan Sri Khalid tidak boleh mengambil notis itu secara sendiri kerana beliau diperlukan di telefon.

Dengan kuasa yang ada, Tun Ismail mengarahkan Aziz Taha (kemudiannya menjadi Gabenor Bank Negara) untuk keluar dari pejabat dan menyampaikan notis penerimaan tersebut kepada Tan Sri Khalid.

Walaupun rundingan di Singapura gagal, notis penerimaan ‘friendly shares’ tersebut cukup untuk membawa pulang Guthrie ke Malaysia.

Rujukan/Bacaan lanjut:

1. Shakila Yacob & Nicholas J. White.
The ‘Unfinished Business’ of Malaysia’s Decolonisation: The Origins of the Guthrie
‘Dawn Raid’. February 2014.

2. Temuramah bersama Tan Sri Khalid oleh The Edge.


Bagaimana Permainan Ini Dapat Menghalang Penyebaran Berita Palsu?

Sekumpulan penyelidik dari University of
Cambridge telah menemui jalan untuk menghalang penyebaran berita palsu
dalam kalangan orang awam. Caranya ialah dengan memain permainan atas talian (online)
berbentuk RPG (Role-Playing Game). Mereka yang berminat akan
memasuki set minda (mindset) seorang propagandis dunia internet. Anda
mungkin familiar dengan permainan video ini kerana permainan tersebut pernah
dinaikkan di atas talian. Kini, penyelidik tersebut telah menemui hasil
daripada mereka yang terlibat dalam permainan tersebut.

Kajian mendapati, berita palsu tersebar dengan
sangat laju berbanding kebenaran. Melawan berita palsu selepas ia tersebar
dengan kebenaran sama seperti berlawan dalam pertempuran yang akan tewas. Kaedah
yang digunakan oleh penyelidik Cambridge ini dinamakan sebagai “teori suntikan”
(inoculation theory). Asasnya teknik ini digunakan dengan cara memujuk
seseorang supaya tidak dipujuk oleh orang lain. Konsep teori ini sama seperti
vaksin. Mendedahkan hujah yang lemah kepada seseorang akan membantu mereka
untuk membentuk sistem pertahanan supaya hujah yang kuat tidak mudah merebak
dan berbahaya di masa hadapan.

Permainan ini dinamakan sebagai “Bad News”.
Permainan ini akan membawa pemain ke dunia media sosial. Pemain diperkenalkan
dengan strategi propaganda yang mana mereka boleh gunakan strategi tersebut
untuk membina platform yang akan menyebarkan ketakutan, kebencian dan
kemarahan.

Dengan menggunakan bot Twitter, Photoshop dan
pelbagai strategi lain, pemain boleh mereka-reka (fabricate) sebuah
skandal negara ataupun mencuri identiti orang lain. Pemain akan menerima
lencana untuk setiap kejayaan dalam memanipulasi keadaan.

Sebelum bermain dan selepas bermain, pemain diminta
untuk meletak kadar kepercayaan suatu tajuk berita ataupun ciapan (tweets)
di Twitter. Setakat ini, beribu-ribu orang telah bermain permainan 15 minit
tersebut. Analisis ke atas 15,000 orang telah dibuat dan hasil kajiannya telah
diterbitkan.

Walaupun permainan tersebut tidak dapat mengubah
bagaimana seseorang itu memandang suatu berita di dunia sebenar, tetapi tahap
menentukan kepercayaan suatu berita telah meningkat sebanyak 21% secara purata
setelah bermain permainan tersebut. Hal ini mencadangkan bahawa, permainan
tersebut bukan sahaja membuatkan pemain bertambah skeptikal, ia juga melatih
pemain untuk mengenalpasti secara spesifik strategi penipuan. Lebih menarik,
pemain yang mudah terpengaruh dengan berita palsu ketika mula bermain permainan
ini dapat menerima manfaat yang lebih banyak daripada permainan tersebut.
Permainan ini memberikan kesan kepada demografi yang lebih besar termasuk
jantina, tahap pendidikan, umur dan ideologi politik.

Walau bagaimanapun, sifat tabii permainan ini
mempunyai kelemahan secara saintifik. Pemain yang bermain permainan ini mungkin
tidak menggambarkan orang awam yang berskala besar. Tambah lagi, kajian ini
tidak mempunyai pemalar yang boleh dikawal. Untuk meminimakan masalah tersebut,
dua berita yang benar dimasukkan sebagai pemalar yang boleh dikawal.

Penyelidik Cambridge dengan yakin menyatakan bahawa
permainan ini tidak mendorong sikap atau perlakuan buruk di media sosial.
Penyebaran berita palsu biasanya dilakukan atas motif kewangan dan politik.
Permainan tersebut tidak mendorong motivasi ke arah tersebut. Selain itu,
mereka juga menyatakan sesiapa yang meluangkan masa di internet akan dapat
melihat strategi dan teknik yang mereka gunakan dalam permainan tersebut.

RUJUKAN:


Penanaman Semula Pokok Tidak Dapat Mengurangkan Pemanasan Global

Pelbagai
pihak daripada kerajaan sehinggalah syarikat minyak menjadikan penanaman pokok
sebagai kaedah untuk membanteras pemanasan global. Tetapi kaedah ini kurang
berkesan daripada apa yang kita sangka.

Dalam dunia  yang sedang panas dan kadar karbon dioksida yang meningkat, saintis berhipotesis bahawa pokok akan tumbuh lebih laju. Pokok yang tumbuh laju akan hidup singkat. Tuntas, mengurangkan tempoh untuk pokok itu memerangkap karbon. Ulf Buntgen dari University of Cambridge mendapati pokok yang paling lama hidup adalah pokok yang tumbesarannya perlahan. Pasukan Buntgen mengkaji 1800 pokok – kesemuanya merupakan jenis pokok yang mampu hidup sehingga 800 tahun. Dalam dunia panas yang penuh dengan karbon dioksida, pokok ini hanya mampu hidup sehingga 150 tahun selepas tumbuh dengan laju.

Kita patut menanam pokok tetapi kita patut sedar pokok-pokok ini tidak dapat hidup lama untuk memerangkap karbon. Kita patut mempersoalkan adakah menanam pokok poplar dan willow sesuai untuk projek penanaman semula pokok? Kesan ini mungkin dapat diimbangi dengan menjadikan pemanasan global untuk membuatkan pokok tumbuh lebih perlahan.

RUJUKAN:


Maharaja Jerman Yang Berperikemanusiaan Dan Askar British Yang Amanah

Per.ang Dunia Pertama mungkin menjadi per.ang terakhir, atau yang paling banyak merakamkan detik-detik yang penuh nilai-nilai kemanusiaan, amanah, maruah dan penghormatan, diberi kepada tentera walaupun di pihak musuh. Peristiwa gencatan sen.jata demi meraikan Krismas di tengah-tengah pertem.puran antara Britain dan Jerman adalah salah satu contoh.

Namun, kisah kali ini melibatkan dasar simpati dan perikemanusiaan telah diberikan oleh seorang maharaja kepada seorang tentera musuhnya sendiri yang sangat amanah dan mengotakan janji

Kapten Robert Campbell memulakan kerjaya dalam Tentera Diraja British pada tahun 1903 di usia 18 tahun. Tak lama selepas Per.ang Dunia Pertama tercetus, pada Julai 1914 Campbell dan pasukan tentera yang dipimpinnya, Batalion Pertama Rejimen Surrey Timur telah dihantar ke terusan Mons-Condé di barat laut Perancis.

Seminggu kemudian, selepas menghadapi ser.angan tentera Jerman, Kapten Campbell ced.era parah dan akhirnya dia ditangkap. Dia kemudian dirawat di hospital tentera Jerman di Cologne, dan setelah sembuh sedikit, dia dihantar ke kem ta.wanan per.ang (POW) di Magdeburg, Jerman.

Tiada satu pun daripada semua perkara ini menjadikan Kapten Campbell sangat unik dalam “per.ang yang akan mengakhiri segala per.ang.”  Antara tahun 1914 dan 1918, kira-kira 10 juta orang awam dan askar telah ditangkap dan dikebumikan di pelbagai kem tahanan.

Apa yang membuatkan kisah Campbell menjadi berbeza adalah satu peristiwa menarik yang berlaku dua tahun selepas penangkapannya. Ketika itu dia sudah berusia awal 30-an.

Kapten Campbell mendapat berita bahawa ibunya, Louise, sedang uzur kerana menghidap kan.ser. Tanpa berfikir panjang Campbell segera menulis surat kepada Kaiser Wilhelm II untuk memohon ehsan agar dibenarkan mengambil cuti supaya dia dapat menjenguk ibunya sementara masih sempat.

Apa yang mengejutkan, Kaiser Wilhelm memberi keizinan, dia memberikan cuti selama dua minggu dengan syarat Campbell “berjanji sebagai seorang pegawai Tentera British bahawa dia akan kembali.”

Selepas dia memberikan janjinya, Kapten Campbell benar-benar dibebaskan. Pun begitu, catatan tentang bagaimana dia berjaya melalui perjalanan pulang ke rumah telah hilang dalam sejarah, tapi penemuan dari rekod Arkib Negara di England mendapati dia mungkin mengembara melalui Belanda dan kemudian menaiki bot ke Kent.

Apabila tiba di rumah, dia menghabiskan masa seminggu bersama ibunya sebelum kembali ke kem tahanan di Jerman dengan cara yang juga masih menjadi satu misteri.

Tak ada sebarang penjelasan yang direkodkan dalam arkib tentera British yang menyebut tentang mengapa tiada seorang pun dalam tentera yang cuba menghalang kepulangannya ke kem tahanan, tetapi mungkin atas dasar maruah seorang pegawai British yang dipertaruhkan ada kaitan dengannya.

Walau bagaimanapun, pada Februari 1917, ibu Kapten Campbell akhirnya meninggal dunia semasa dia masih berada di dalam tahanan.

Mungkin kerelaannya itu dianggap sebagai satu penghormatan atau tugasan, sebaik saja Kapten Campbell kembali ke kem tahanan, dia dan sekumpulan tahanan lain menghabiskan masa sembilan bulan berikutnya menggali terowong keluar dari kem mereka.

Projek terowong ini sebahagiannya berjaya kerana mereka dapat menggunakannya untuk melarikan diri dari kem, tetapi mereka telah ditangkap berhampiran sempadan Belanda dan dihantar pulang.

Kita mungkin menyangkakan bahawa kisah Kapten Campbell dan sifat belas kasihan dan niat baik di pihak Kaiser Wilhelm II ini mungkin akan memberi inspirasi kepada pihak British untuk melakukan perkara yang sama, tapi tidak.

Seorang tahanan per.ang dari Jerman bernama Peter Gastreich sedang ditahan di Isle of Wight semasa dia mengetahui keadaan bapanya yang sedang nazak. Dia kemudian memohon dibenarkan cuti untuk pulang menziarahi bapanya.

Tetapi Jabatan Ta.wanan Per.ang British secara ringkas menentang permohonan ini, dengan kenyataan dalam surat yang berada di Arkib Negara dan ditemui oleh ahli sejarah dan pengarang British, Richard van Emden, lalu dimasukkan ke dalam bukunya:

‘I am to acquaint you, for the information of the Controller, that the Council regret they are unable to agree to this. They cannot recognise the temporary release, on parole, of Captain Campbell as a precedent for such concessions. They were not consulted before leave was granted to this officer by the German Government and would not have consented to such a proposal had it put before them.’

Mengimbas kembali kejadian itu hari ini, agak sukar hendak memahami pendirian pihak berkuasa British mengenai perkara itu dan mengapa mereka berasa terlalu berat untuk menunaikan hasrat seorang askar yang tiada kepentingan untuk terus ditahan agar dia dapat pulang menziarahi bapanya yang sedang t.enat.

Menjelang berakhirnya per.ang, Kapten Campbell bersama-sama dengan ta.wanan per.ang yang lain dibebaskan dan kekal dalam Tentera Diraja British sehingga dia bersara pada tahun 1925. Apabila Per.ang Dunia II bermula, Campbell menyertai semula tentera dan berkhidmat sebagai Ketua Pemerhati Royal Observer Corps di Isle of Wight. Dia meneruskan hidup dan meninggal dunia pada tahun 1966.

Per.ang, amat menya.kitkan, namun pada waktu itu manusia masih lagi menjunjung tinggi nilai maruah, masih punya belas ehsan, apa yang dijanji harus dikotakan, cukup berbeza dengan dunia hari ini di mana seseorang akan berjanji demi kepentingan politik dan tanpa belas kasihan dia mengkhia.nati janji-janjinya.

Itu baru pilihanraya, belum peperan.gan yang sebenar lagi.


Perisikan Israel: Caesarea Department

Jika sebelum ini kita membedah sedikit tentang Mista’arvim yang bertujuan menyusup masuk ke dalam masyarakat Arab Palestin, kini kita meneliti sedikit sebanyak tentang unit khas yang ditugaskan menyusup masuk dalam negara-negara Arab di Timur Tengah – serta negara-negara lain di seantero dunia. Jabatan yang dimaksudkan adalah Caesarea Department, salah satu cabang risikan dalam Mossad.

Berbanding dengan Unit Mista’arvim dalam IDF yang ditubuhkan dalam tahun yang sama dengan Israel, Caesaria Department, yang pada awalnya adalah satu unit cuma ditubuhkan pada awal tahun 70’an. Seperti juga unit-unit lain dalam Mossad – kebanyakan maklumat berkaitannya masih lagi diselubungi misteri. Tetapi Unit ini semacam satu lagenda kerana ditubuhkan oleh ‘James Bond’ Israel sendiri iaitu Michael Harari. Harari bertindak menubuhkan unit Kidon di dalam Caesarea Department pada pertengahan 70-an. Kidon, yang bermaksud bayonet merupakan unit yang mempunyai ‘license to kill’ dan rata-rata dianggotai oleh mereka yang sudah mempunyai pengalaman berkhidmat dalam pasukan elit IDF. Dalam erti kata lain, Unit Kidon dianggotai oleh pakar asasinasi atau ‘targeted killings’ dan sabotaj.

Tidak ada data rasmi berkaitan operasi-operasi yang dijalankan Caesarea Department, tetapi operasi yang paling popular dilakukan oleh Unit Kidon dalam Caesarea Department adalah Operasi ‘Wrath of God’ yang bertindak membunuh kesemua elemen Palestin yang terlibat dalam 1972 Olympic Massacre. Adalah difahami bahawa Michael Harari sendiri terlibat dalam mengetuai ‘Operasi Wrath of God’ di sini. Dalam ulasan David Kimche, mantan Timbalan Ketua Pengarah Mossad, Operasi tersebut diadakan bukan untuk membunuh kesemua pucuk pimpinan Palestin – tetapi untuk menghantar mesej amaran kepada Palestin. Ianya juga menjadi ‘signal’ bahawa Israel sanggup membunuh sesiapa sahaja yang dirasakan mengancam mereka, di mana jua mereka berada.

Bagaimana Michael Harari mendapat informasi yang mencukupi untuk membunuh kesemua mereka yamg dituduh terlibat dalam 1972 Olympic Massacre? Mudah – dikatakan Harari sudah mempunyai ‘network’ beliau sendiri di Timur Tengah serta hubungan akrab dengan kebanyakan badan-badan risikan pelbagai negara. Channel of communication ditubuhkan Harari ini diteruskan di kalangan pegawai-pegawai baru Caesaria bagi memudahkan mereka berkongsi maklumat.

Proses Asasinasi

Proses penaaman calon untuk dibunuh mengikut norma birokrasi. Sebaik sahaja seseorang dikenal pasti sebagai sasaran oleh Caesarea Unit, nama sasaran akan dibawa ke peringkat tertinggi Mossad.

Seterusnya, nama tersebut akan dibawa keJawatankuasa Perkhidmatan Risikan Israel, yang merangkumi ketua-ketua semua agenso risikan Israel. Jawatankuasa ini dikenali sebagai Varash, akronim kepada nama jawatankuasa tersebut dalam bahasa Ibrani; Vaadan Rashei Ha-sherutim. Varash akan membincangkan operasi, koordinasi serta input-input tambahan yang dirasakan relevan. Namun, Varash tidak ada autoriti untuk memberi ‘green light’ dalam satu-satu proses asasinasi.

Yang berkuasa dalam hal ini adalah Perdana Menteri Israel. Namun jarang sekali PM Israel akan membuat keputusan bersendirian. Makan, perkara ini akan dibincangkan bersama sebilangan kecil menteri kabinet, terutamanya Menteri Pertahanan.

Setelah mendapat ‘green light’, kes akan diserahkan semula kepada Mossad untuk perancangan dan ‘pelaksanaan’. Tempoh perancangan dan pelaksanaan berbeza-beza mengikut kes. Ada yang mengambil tempoh yang agak lama sehingga operasi dibatalkan akibat campur tangan politik. Sebagai contoh, semasa Mossad hendak membunuh pimpinan Hamas, Khaled Meshaal pada tahun 1997 (dengan menyembur racun pada telinganya) – Almarhum Raja Hussein telah mengugut Israel akan memutuskan terus hubungan diplomatik dengan Israel. Ini lah yang dikatakan menggunakan hubungan diplomasi sebagai ‘leverage’.

Caesarea Department masih lagi kuat pengaruhnya di Timur Tengah dan dikatakan ‘liaison department’ antara Mossad dan agensi-agensi risikan negara-negara Arab. Namun yang menjadi kegerunan adalah Unit Kidon, yang mensyahidkan ramai pejuang Palestin. Begitulah sedikit sebanyak tentang Caesarea Department serta Unit Kidon

(Gambar menunjukkan poster filem ‘Sword of Gideon’ berkenaan operasi Wrath of God yang dilaksanakan oleh Unit Kidon)